শওকত আলী : এটার কারণ কি জানো, ঈদসংখ্যাগুলো যখন বের হতে থাকে, ধরো, বিচিত্রার শাহাদত চৌধুরীর কথা মনে পড়ছে – ঈদ এলেই চেপে ধরতো, ঈদসংখ্যার জন্য উপন্যাস দিতে হবে। এরকম অনুরোধ অন্যান্য জায়গা থেকেও আসতো। তাই উপন্যাস লেখাটাই বেশি হতে লাগলো। গল্প যে লিখিনি তা নয়, গল্পও লেখা হয়েছে, তবে প্রাধান্য পেয়েছে উপন্যাস। আমি তো লেখালেখি শুরুই করেছিলাম গল্প দিয়ে। তিন-চার বছর পর লিখতে শুরু করি উপন্যাস।